România avea 1.295.230 de posturi ocupate în instituțiile și autoritățile publice în noiembrie 2023, cea mai recentă lună pentru care sunt disponibile date ale Ministerului de Finanțe.
Dintre acestea, cele mai multe erau în administrația centrală, 829.358, în timp ce în administrația publică locală erau 465.872.
Spre comparație cu datele din prezent, „în 1990 statul funcționa cu circa 800.000 de bugetari cu tot cu cei din Comitetul Central”, declara guvernatorul Băncii Naționale a României în 2013 pentru HotNews.ro.
„După 20 de ani avem 1,2 milioane și ne întrebăm unde este problema”, mai spunea Mugur Isărescu în 2013.
Profit.ro confirmă la rândul său că numărul total al bugetarilor nu trecea de 800.000 în ultimii ani ai regimului comunist.
Numărul din prezent este departe de a fi cel mai mare din cei aproape 33 de ani de postdecembrism. De exemplu, în anul 2008, în vremea guvernării Tăriceanu, sistemul public avea 1,5 milioane de angajați, potrivit EVZ.ro.
În decembrie 2009 lucrau la stat aproape 1,38 milioane de salariați.
În noiembrie 2023, în instituțiile finanțate integral din bugetul de stat erau ocupate 609.641 de posturi. Cele mai multe dintre ele, peste 301.000, erau în Ministerul Educației.
În Ministerul Afacerilor Interne lucrau 126.257 de salariați, în timp ce la Ministerul Apărării Naționale erau 72.431.
Înalta Curte avea 14.249 de angajați în noiembrie 2023. Tot atunci, Administrația Prezidențială avea aproape 300.
Vezi graficul cu posturile ocupate în sistemul public AICI